El Ple concedix la Medalla d’Or de la ciutat al Club Atlético Saguntino
24 de febrer 2022

El Ple Municipal ha aprovat hui, per unanimitat, la concessió de la Medalla d’Or de la Ciutat de Sagunt al Club Atlético Saguntino. En eixe sentit, ha sigut un col·lectiu de ciutadans anomenat Comissió del Centenari del Atlético Saguntino, avalat per l’Alcaldia de l’Ajuntament de Sagunt, qui demanà per registre d’entrada el passat 18 de novembre del 2021, atorgar la distinció honorífica de la Medalla d’Or de la Ciutat de Sagunt al Club Atlético Saguntino pels seus 100 anys en la temporada 2022/2023. Esta acció està tramitada pel departament de Cultura.

El futbol va arribar al nucli històric de Sagunt l’any 1921, quan va quedar constituït el Club Deportivo Sagunto. Al llarg dels quasi cent anys d’història, el club ha compaginat anys daurats amb èpoques més complicades en què, gràcies a la implicació de la societat saguntina, ha aconseguit sobreviure. Pel que fa als èxits recents, entre molts d’altres, cal destacar l’ascens a la Segona Divisió B, aconseguit durant la temporada 2015/16 i la consecució de la Copa RFEF, trofeu d’àmbit estatal, en la temporada 2016/17, aconseguit per primera vegada per un equip valencià. Tot plegat, totes les vivències i situacions han comportat un fort arrelament d’este club en la societat saguntina que han fet del Club Atlético Saguntino un símbol de la ciutat i, per tant, el col·lectiu adjunta mèrits suficients per rebre la distinció honorífica de la Medalla d’Or de la Ciutat de Sagunt.

En eixe sentit, la Comissió del Centenari del Atlético Saguntino va demanar que l’Ajuntament de Sagunt reconeguera la labor d’esta societat centenària i que se li atorgara la medalla de la ciutat amb vista als actes que es desenvoluparan per a la commemoració del centenari. Així mateix, també demanen que este expedient el traslladen a la Conselleria d’Educació, Cultura i Esport i a la Direcció General d’Esport per a optar a la Placa de la Generalitat al Mèrit Esportiu el 9 d’octubre de 2022. I, per últim, també sol·liciten que s’erigisca un monòlit o panell retràctil en l’actual plaça de l’Antiga Moreria, on va estar ubicat l’històric Camp Romeu.

![](/media/t4mh2hfe/c-saguntino.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/el-ple-concedix-la-medalla-d-or-de-la-ciutat-al-club-atletico-saguntino/ "Facebook")
*   [](http://twitter.com/share?url=https://aytosagunto.es/va/actualitat/el-ple-concedix-la-medalla-d-or-de-la-ciutat-al-club-atletico-saguntino/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-concedix-la-medalla-d-or-de-la-ciutat-al-club-atletico-saguntino/ "Linked In")
*   [](mailto:?body=https://aytosagunto.es/va/actualitat/el-ple-concedix-la-medalla-d-or-de-la-ciutat-al-club-atletico-saguntino/)